



Sturla J. Stålsett

Det livssynsåpne samfunn


[image: ]







Forord
Et oppdrag

En hektisk ettermiddag i kontorlandskapet i Kirkens Bymisjon i Oslo ringer mobilen. Jeg tar den, mens jeg går raskt i retning av et av de små avlukkene for å unngå å forstyrre kollegene. «Det er Anniken, Anniken Huitfeldt. Jeg har et oppdrag til deg.»

Det var kulturministeren på tråden. Oppdraget var å lede et offentlig utvalg. Tema: Tros- og livssynspolitikken. Mandat: Å gjennomgå hele feltet, og komme med forslag til en mer helhetlig politikk. Bakgrunn: Endringer. På den ene siden, endringer i samfunnet: Større nærvær av andre religioner og trosretninger, flere som ikke er religiøst aktive, stadig flere kontroverser om religiøsitet i det offentlige rom – som for eksempel det stadig tilbakevendende spørsmålet om hijab, eller om diskriminering av homofile, etter hvert mer inkluderende betegnet som LHBT+ personer. På den andre siden, endringer i forholdet mellom Den norske kirke og staten. Statskirken er død; lenge leve folkekirken? Hva betyr det, for myndighetenes forhold til tro og livssyn?

Jeg var overrasket. Dette måtte jeg tenke på. Midt i det løpende arbeidet i Kirkens Bymisjon, med rusomsorg, helsesenter for papirløse, sykehjem på anbud og krevende forhandlinger om budsjetter og pensjon, var det ikke tros- og livssynspolitikken som lå øverst i inn-bunken på pulten eller i mail-boksen. Men forholdet mellom religion og politikk har alltid opptatt meg – også i arbeidet i Kirkens Bymisjon. I tiden før jeg begynte i bymisjonen ledet jeg et forskningsprogram om religion i globaliseringsalderen ved Universitet i Oslo. Og doktorgradsarbeidet mitt handlet om hvordan kristne i Latin-Amerika tolker troen i lys av kampen for mer rettferdige levekår – og omvendt, hvordan religiøsiteten påvirker samfunnsengasjementet.

Statsråden presenterte kort rammene: et tverrpolitisk, tverrfaglig og inter-religiøst utvalg med femten medlemmer, og drøye to års arbeidstid. Hun forventet raskt svar: «Vi vil ha dette opp i statsråd på fredag.» Det var onsdag. Ettermiddag. Jo, jeg måtte tenke raskt. Kanskje var det greit å ha kort tid på vurderingen. For hadde jeg visst hvor omfattende arbeidet skulle bli, ville jeg kanskje avstått. Men, på den annen side, hadde jeg visst hvor inspirerende og lærerikt det ville bli, ville jeg ikke gått glipp av det for alt i verden. Jeg takket ja.

Utvalgsarbeidet munnet ut i en rapport. Kulturminister Anniken Huitfeldt, som så vidt jeg vet står i en human-etisk tradisjon, ga meg oppdraget. Jeg overleverte resultatet til en annen kulturminister fra samme parti, Hadia Tajik, som er tydelig på sin muslimske bakgrunn og tilhørighet. Det var i seg selv et interessant uttrykk for endringen i det norske livssynslandskapet utredningen hadde som utgangpunkt. Og, som et tydelig tegn på at standpunkter ikke alltid følger forventningen ut fra livssynstilknytningen: Der flertallet i utvalget ville åpne for en ikke-restriktiv linje i spørsmålet om uniformstilpasset hijab, var Norges første statsråd med muslimsk tilhørighet klar på at hun ikke ville åpne for endringer i akkurat det spørsmålet.

Noe av det viktigste ved rapporten hun fikk i hendene, var imidlertid ikke de mange enkeltspørsmålene. Det mest nyskapende lyder allerede i tittelen: «Det livssynsåpne samfunn» var en neologisme, et nytt begrep.

Begrepet «livssynsåpent» ble først brukt i forbindelse med seremonirom. Med det økende mangfoldet på livssynfeltet i Norge har det vokst fram et stadig større behov for ikke-kirkelige lokaler for begravelser, konfirmasjoner, vigsler og andre livsfaseriter. Det var og er fortsatt ganske vanlig å kalle slike lokaler livssynsnøytrale. Det nøytrale kan imidlertid ha flere haker ved seg, i særdeleshet på livssynfeltet. For det første kan en spørre om noe virkelig er nøytralt. Vil ikke ethvert uttrykk, enten det er materielt, bygningsmessig, språklig eller annet, sette et bestemt preg? For det andre kan det være vanskelig å se hvordan nøytralitet kan gjøres gjeldende i møte med livets grenser. Det religiøse eller livssynsbetingede knyttes gjerne til viktige begivenheter og nære følelser: den dypeste sorg og den sterkeste glede. Hvordan, kan en spørre, vil det være mulig å kle dette i «uengasjert», nøytral drakt? Slik kan det «livssynsnøytrale» peke i retning av en umulig posisjon, eller en tildekt posisjon. I ly av det livssynsnøytrale framkommer ofte den restriktive sekularismen – en ideologi om at fraværet av religion eller bestemte livssyn fra fellesarenaene i samfunnet holdes for å være det normativt beste.

Kanskje var det slike problemstillinger som ledet språkbruken fra «livssynsnøytral» til «livssynsåpen». Eller, det kan ha vært mer praktiske grunner. Et livssynsnøytralt lokale søker å unngå noe bestemt preg, og kan dermed også lett framstå som uttrykksløst og kjedelig. Det livssynsåpne seremonirommet vil kunne gi rom for flere, og ulike, spor og symboler. Det fleksible og utbyttbare og rausheten ved at ulike tegn kan stå side om side kjennetegner det livssynsåpne rommet.

Det var mot slutten av utvalgsarbeidet at tanken meldte seg: Hva om begrepet «livssynsåpent» anvendes på samfunnsnivået? Jeg så for meg at dette kunne muliggjøre en samlet og assosiasjonsrik framstilling av utvalgsarbeidet, som ville signalisere både kontinuitet og fornyelse i hovedposisjonen vi var kommet fram til. Utvalget drøftet tittelforslaget, og vurderte det opp mot det alternative, «Paa lige linje», som med sin henvisning til Grunnloven § 16 ville understreket rapportens fokus på likebehandling. Valget falt på Det livssynsåpne samfunn. En helhetlig tros- og livssynspolitikk.

Anvendt på samfunnsnivå var betegnelsen «livssynsåpent» en ny måte å skissere hovedprinsipper og idealer for den politiske tilretteleggingen av tros- og livssynsutøvelse. Nå brukes den i dagsaktuell debatt og i faglige utredninger og framstillinger. Og, ikke minst betydningsfullt: Idealet om det livssynsåpne samfunn ligger til grunn for den nye lovgivningen på feltet, Lov om tros- og livssynsamfunn, som er virksom fra og med 1. januar 2021. Men hva er et livssynsåpent samfunn? Det handler denne boka om.

Boka bygger først og fremst på religions- og samfunnsfaglig forskning, og erfaringer fra deltakelse i politikkutformingen på feltet. Selv er jeg professor i religion og samfunn, og ledet altså i perioden 2010–2013 utvalget som satte begrepet «livssynsåpent samfunn» på dagsorden. Det gir meg et slags medeierskap og et innenfra-perspektiv til begrepet og modellen, som selvsagt virker inn på framstillingen og vurderingene. Dette kan jo være både en fordel og ulempe. En forskers blikk vil alltid komme fra et sted, og preges av egen livshistorie og noen grunnleggende preferanser. Det helt nøytrale, interesseløse ståsted er en illusjon, også i akademia. Samtidig er fag og forskning noe annet enn en ren meningsytring. Det dreier seg snarere om å dokumentere og fortolke hendelser og tendenser, og veie argumenter på en så etterrettelig måte som mulig. Hensikten er å bidra til bedre kunnskap, som igjen kan gi klokere beslutninger og politikk. Forskning kan forme holdninger gjennom å belyse, kritisk og konstruktivt, dilemmaer og handlingsalternativer. Det er med dette formålet jeg har skrevet denne boka, som herved er utlevert til deg som leser, med håp om at den kan gi deg et så godt grunnlag som mulig til å ta stilling til noen av de spørsmålene som forholdet mellom religion og politikk stiller oss overfor i dagens og morgendagens norske samfunn.

Jeg har mange å takke. Som det allerede framgår, har utvalgsarbeidet i forbindelse med NOU 2013: 1 Det livssynsåpne samfunn vært både en inspirasjonskilde og en kunnskapskilde for denne boka. Alle som var med på det arbeidet fortjener stor takk, fra regjeringen som ga oss oppdraget, til utvalgets øvrige fjorten medlemmer, og ikke minst, sekretariatet som sto for både forberedelser, tilrettelegging og gjennomføringskraft. Jeg vil særlig nevne utvalgssekretariatets leder, Lars Fjell Hansson, for særdeles kompetente og utfordrende bidrag, først i selve utvalgsarbeidet, så til manusarbeidet med denne boka. Min daværende arbeidsgiver Kirkens Bymisjon viste både fleksibilitet og ubetinget støtte da jeg tok oppdraget som utvalgsleder i tillegg til å være generalsekretær. Erfaringene fra Kirkens Bymisjon har også preget det faglige arbeidet med tros- og livssynspolitikken på måter jeg ikke alltid har vært meg bevisst. Det går nok, ikke overraskende, noen sterke tråder mellom organisasjonens motto Rom for alle og Det livssynsåpne samfunn.

Forhandlingene i utvalget var selvsagt fortrolige, og gjengis ikke her. Like fullt har samtalene og bakgrunnsnotatene lært meg mye, og preget innholdet og vurderinger underveis. Samtidig er dette min lesning av utvalgets samlede arbeid, og jeg står alene ansvarlig for eventuelle mangler og skjevheter i framstillingen. Selv om utvalgsarbeidet munnet ut i en felles posisjon, i Det livssynsåpne samfunn, inneholder rapporten naturlig nok spenninger, nyanser og dissenser. Med noen viktige unntak har jeg har dessverre ikke kunnet gå inn i de ulike mindretallsposisjonene som kommer til uttrykk i rapporten, og ber derfor leseren selv finne fram til disse. Det er mye å lære av uenigheter. De viser at en konklusjon nesten alltid har en annen side, som det er verdt å lytte til.

Jeg har også hatt andre dyktige kritikere og lesere underveis: En stor takk til kollega Lars Laird Iversen, Vebjørn Horsfjord ved Høgskolen i Innlandet og Gunnar Stålsett for solide og oppmuntrende kommentarer og forslag til forbedringer. Jeg har også undervist i dette stoffet for en god del årskull av studenter i årsenheten i samfunnsfag ved MF vitenskapelig høyskole i årene 2014–2020. Takk til studenter og gode kolleger for alle nyttige samtaler og spørsmål. De har skjerpet blikk og tanke for hva det livssynsåpne kan være – og ikke være. Forlagsredaktør Knut Vegard Bergem har vært en imøtekommende, kunnskapsrik og effektiv medspiller i gjennomføringen av prosjektet. Norsk Faglitterær Forfatter- og Oversetterforening (NFFO) ga meg prosjektstøtte til boka. MF vitenskapelig høyskole er en arbeidsplass som legger godt til rette for fagutvikling og forskning, og som byr på et inspirerende kollegafellesskap. Takk til alle dere!

Til slutt også en varm takknemlighet til mine nærmeste, Anne, Ådne og Eivor, for tålmodighet og oppmuntring underveis – og til Eivor i tillegg for at jeg får bruke hennes grafiske trykk på bokas omslag.

Nordmannbo, juli 2021

Sturla J. Stålsett








KAPITTEL 1
Kunsten å forene religion og politikk

Hva er det livssynsåpne samfunn? Når og hvordan oppstår det? Hvilke utfordringer svarer det på? Hvilke muligheter og problemer knytter seg til begrepet og de prinsippene det bygger på?

For å svare på disse spørsmålene, skal jeg i denne boka særlig drøfte to påstander. Den første er denne: Det livssynsåpne samfunn betegner en ny modell for relasjonen mellom politisk myndighetsutøvelse og tros- og livssynspraksis i det norske samfunnet. Er det riktig? Hvor kommer i tilfelle denne modellen fra? Hva inneholder den, prinsipielt og praktisk? Hva er spesielt ved den? Hva er nytt?

Da den nye trossamfunnsloven ble lagt fram for behandling i Stortinget i 2020, hevdet regjeringen: «Et livssynsåpent samfunn er kort og godt bedre enn alternativet.»1 Det er den andre påstanden. Er det hold i den? Hva kan tale for – og hva imot, i lys av hvilke mål og kriterier? Og hva er alternativene? I dette første kapittelet skal jeg stake ut kursen for boka. Hvorfor er det livssynsåpne samfunn interessant, og hvordan kan vi undersøke det nærmere?


Det umulige skillet

Religion og politikk er aldri helt atskilt. All religiøsitet har på et eller annet nivå politiske dimensjoner og konsekvenser, og politikken kan ikke la være ha innflytelse på hvordan mennesker forholder seg til og praktiserer det vi forstår som religion, tro eller livssyn. Likevel er det et hardnakket dogme at religion og politikk må holdes atskilt. Det hevdes til og med at dette er en av den vestlige sivilisasjonens store og velgjørende innsikter. Den innsikten spores ofte tilbake til reformasjonen, for eksempel til den lutherske læren om Guds to styresett eller «regimenter» – det verdslige og det åndelige. Eller den legges til fredsslutningen etter den blodige trettiårskrigen i Europa på sekstenhundretallet, som danner grunnlaget for en ny statsforståelse og for systemet av suverene nasjonalstater.

Dette er ikke helt feil. Endringer i forståelsen av forholdet mellom religion og politikk har skjedd på bakgrunn av konkrete historiske hendelser som – for eksempel – disse. Men det er heller ikke helt riktig. For også påstanden om at religion og politikk skal holdes atskilt, er et politisk utsagn med direkte konsekvenser for menneskers forhold til religion eller livssyn. Årsaken til en slik påstand er ofte erkjennelsen av den politiske virkningen religion uvegerlig har. Så selv en politisk norm om å skille politikk og religion viser – paradoksalt nok – at de hører uløselig sammen.

Måten denne sammenhengen forstås på, deskriptivt og normativt, er et av de grunnleggende og vedvarende spørsmålene i samfunnsvitenskapene – og i politikken generelt. Vi kunne derfor si at religionspolitikk er kunsten å forene religion og politikk på en sakssvarende måte, når vi innser at de ikke kan skilles. For i religionspolitikken, eller bedre, tros- og livssynspolitikken, forhandles dette.2 Når det skjer endringer i forståelsen og reguleringen av forholdet mellom politikk og religion, har det betydning for hele samfunnet.

Den nye trossamfunnsloven fra 2021 kan sees som en milepæl i nyere norsk tros -og livssynspolitikk. Den fremmes av regjeringen og vedtas av Stortinget som et virkemiddel til å skape «det livssynsåpne samfunn». Hva er denne nye politikkens bakgrunn og opprinnelse? Hva består den i? Hvilke konsekvenser kan den få? Er den et framskritt? Hvilke forskyvninger i forholdet mellom religion og politikk skjer i og med den nye loven og dens uttalte begrunnelse?



Materiale, metode og teoretiske perspektiver

For å nærme oss svar på disse spørsmålene, må vi analysere politiske dokumenter: utredninger, høringsutkast, stortingsmeldinger, høringsuttalelser, lovtekster og forskrifter. En nærlesning av slike tekster kan gi oss spor av hvordan politikk utvikles og begrunnes, gjennom intensjon, diskusjon, konflikt, konsensus og kompromisser.3 Tekster må alltid tolkes. Vi må gå til tekstene med hermeneutisk bevissthet. Historisk kontekst og aktuell situasjon legger føringer på hva som kan være sakssvarende tolkninger, men vi trenger også hjelp fra mer generelle og overgripende teorier. Relevante teoretiske perspektiver på utvikling av ny tros- og livssynspolitikk – forholdet mellom religion og politikk – kan vi finne i mange disipliner; fra psykologi og juss til filosofi og teologi. Jeg skal her særlig lene meg på nyere samfunns- og religionsvitenskapelig forskning.

Et grunnspørsmål i klassiske så vel som helt aktuelle fagdiskusjoner i disse disiplinene er hvordan tro og livssyn utspiller seg i forholdet mellom individ og fellesskap. Vi er individer i vår unike forskjellighet – som kvinne eller mann, barn eller voksen, rik eller fattig, og så videre. Men allerede disse kategoriseringene gjør hver og en av oss til del av en større gruppe, et faktisk eller forestilt fellesskap.4 Fellesskapet det handler om kan være lite og nært, som for eksempel familien eller nabolaget; mellomstort, som trossamfunnet eller den etniske gruppa; eller mye større, som for eksempel en nasjon, stat, samfunnet eller verdenssamfunnet. Som individer er vi del av alle disse fellesskapene. En skillelinje i de teoretiske diskusjonene om hvilken rolle religion eller livssyn har i disse ulike sammenhengene handler om hvilken av disse to polene som har størst vekt. Hva kommer først – individet eller gruppen? I spenningen mellom det vi forenklet kan kalle liberale (individs- og rettighetsorienterte) og kommunitaristiske (verdi- og fellesskapsorienterte) tankemodeller utvikles stadig nye begrunnelser for tros- og livssynspolitikk. Hvordan løses denne spenningen i det livssynsåpne samfunn?



Et historisk skifte i tros- og livssynspolitikken

La meg forskuttere hva jeg vil fram til. Jeg skal argumentere for at det med prosessen fram til den nye trossamfunnsloven som gjelder fra 1. januar 2021 skjer et historisk skifte i begrunnelsen for tros- og livssynspolitikken i Norge. Det er nå bred, tverrpolitisk enighet om at staten skal legge til rette for noe som kalles «et livssynsåpent samfunn». I Familie- og kulturkomiteens innstilling i behandlingen av ny trossamfunnslov heter det at komiteen er «fornøyd med at eldre lovverk revitaliseres og tilpasses nåtid, og at det gis gode rammer for en bærekraftig fremtid for et livssynsåpent samfunn». Det samme brede flertallet sluttet opp om det livssynsåpne samfunn som mål for den nye loven: «det er tidsriktig med en ny trossamfunnslov som tilrettelegger for et livssynsåpent samfunn».5 Dette er nytt. Før 2013 var begrepet «livssynsåpent samfunn» ikke i bruk.6

Ut over den nye loven er det imidlertid ikke etablert noen tydelig konsensus om hva det livssynsåpne samfunnet innebærer i praksis. Det gjør det nødvendig å undersøke forholdet mellom betegnelsen, den nye loven og konkrete testspørsmål og veivalg framover. Gir modellen retning til politiske beslutninger? Vil den vise seg bærekraftig, eller er den snarere en term som dekker over motsetninger på en slik måte at den raskt vil bli glemt?

Jeg vil vise at det livssynsåpne samfunn som politisk visjon og modell vokser fram gjennom den historiske prosessen der minoriteters menneskerettighetsmotiverte krav om likebehandling utfordrer en livssynsdikterende stat. Det skjer i et samfunn som har gått fra stor grad av religiøs homogenitet til å bli preget av livssynsmessig kompleksitet. Denne prosessen skjer gjennom samtidig sekularisering, pluralisering og medialisering7 av livssyn i norsk offentlighet.

Jeg ser det livssynsåpne samfunn som en tros- og livssynpolitisk visjon, som er utviklet til en modell, med bestemte kriterier og prinsipper. Denne modellen har lange historiske utviklingsprosesser som bakgrunn. Den formuleres eksplisitt – men også uskarpt og med mange nyanser og spenninger – i utredningen NOU 2013: 1. Så modifiseres den gjennom høringsprosesser og debatt fram til stortingsproposisjonen Prop. 130 L og den nye trossamfunnsloven som blir vedtatt i 2020.

Det livssynsåpne samfunn forstår jeg dermed som en særegen norsk modell for tros- og livssynspolitikk, som innebærer både kontinuitet og endring. Den bringer videre en aktivt støttende politikk, sammen med en gradvis sterkere vekt på likebehandling. Den har mange likhetstrekk med alternative modeller, men også særtrekk som gjør den unik. Den har blitt møtt med kritikk særlig fra to hold: de som vil ha mer fellesskapsorientering og de som ønsker sterkere minoritetsperspektiv og større rom for den enkeltes frie valg. En konsekvens av denne utviklingen er at mens likebehandlingen tidligere ble sett som en nødvendig bieffekt av statens «egentlige» anliggende – å støtte Den norske kirke, blir aktiv støtte og likebehandling nå mer likestilte mål i tros- og livssynspolitikken. Det har igjen minst to følger. For det første, at statens støtte til Den norske kirke kommer i spill. Det blir mer usikkerhet rundt hva som nå er karakteren av relasjonen mellom dette kirkesamfunnet og staten, og hva som er begrunnelsene for dette spesielle forholdet. For det andre innebærer skiftet til det livssynsåpne samfunn som begrunnelse for tros- og livssynspolitikken at alle tros- og livssynssamfunn i større grad blir gjenstand for statens støtte og, til en viss grad, styring eller kontroll.

Jeg vil argumentere for at det livssynsåpne samfunn er en modell som søker å balansere liberal rettighetstenkning med kommunitaristisk verditenkning, og som i alle fall rent teoretisk lykkes bedre enn alternativene med å finne denne balansen. Som tros- og livssynspolitisk modell utfordres det livssynsåpne samfunn av mer sekularistiske modeller på den ene siden, som enten kan være preget av skepsis overfor og ønske om begrensninger på tro og livssyn i samfunnet, eller av direkte neglisjering av eller uvitenhet om feltet. På den andre siden stilles det livssynsåpne samfunnet opp mot mer ensrettende eller homogeniserende fellesskapsmodeller, som også kan ha minst to ulike uttrykk: De kan gå i retning av etno-populistisk kobling til religiøsitet som identitetsskapende fellestradisjon, eller i retning av fragmentering i små, tette fellesskap for spesielt interesserte. Disse spenningene, med mange nyanser, finner vi både i forskningen om religion og samfunn og i den konkrete tros- og livssynspolitikken i Norge i dag. Vi kan få ny og nyttig kunnskap om begge deler gjennom å studere forslaget om et livssynsåpent samfunn i lys av disse spenningene.



Å definere religion og livssyn

Før vi begynner, må vi imidlertid spørre: Hva er religion? Hva menes egentlig med «tro og livssyn» i denne sammenhengen? For politikken er tro og livssyn noe som angår samfunnet; dette til tross for at tros- og livssynsfrihetens forankring i samvittigheten gjør den svært personlig eller privat. Samtidig er det nettopp dette dypt personlige ved livssyn som gir det politisk sprengkraft. Hvordan skal de personlige overbevisningene forholde seg til andres tro, og til samfunnet som helhet? Og motsatt: Hvordan kan myndighetene gjennom politikkutforming og lovgivning legge til rette for eller begrense borgernes dypt individuelle og allikevel kollektivt uttrykte overbevisninger om tilværelsens grunn og ytterste mål? Hvordan skal politikken i det hele tatt forstå fenomenene religion og livssyn?

Religionsdefinisjoner er et omfattende og kontroversielt tema. Vi skiller gjerne mellom substansielle og funksjonelle definisjoner – med andre ord, mellom definisjoner som fokuserer på innholdet (hva er en religion?) og definisjoner som først og fremst interesserer seg for virkningene (hva gjør en religion?). Religionsforskningen skal undersøke hvordan folk avgjør hva som «betyr aller mest» for dem, hevder Ann Taves.8 Nedenfra-tilnærminger til religiøs praksis er blitt stadig mer vanlige. Religionsforskerne Nancy Ammermann og Meredith McGuire og teologene Jeff Astley og Leslie J. Francis har på litt ulike vis satt søkelyset på levd religion og hverdagsreligiøsitet.9 Vi må se etter materielle og kroppslige uttrykk for religion, slik de framtrer i dagliglivet, mener Ammermann. Religiøsitet inkluderer med andre ord for henne både kroppens og sinnets erfaringer, som kan uttrykkes på måter som ikke nødvendigvis umiddelbart gjenkjennes av andre som åndelige eller religiøse.10 Den viser seg overalt hvor mennesker påkaller et «hellig nærvær».11 Samtidig advarer hun mot et for totaliserende syn på religiøs identitet. Religiøse mennesker er mer enn bare det; og de er ikke religiøse i alt de gjør.12

Religionsfilosofen og teologen Jan-Olav Henriksen har argumentert for verdien av en pragmatisk tilnærming, som særlig undersøker hva mennesker bruker religion til. Henriksen foreslår at «orientering», «transformasjon» og «legitimering» er tre sentrale svar på dette spørsmålet.13 Religioner gir med andre ord folk retning i tilværelsen, bidrar til å takle og skape forandring, og brukes som en begrunnelse for handlingsvalg og tenkemåter. Disse tre funksjonene må sees i nær sammenheng, mener Henriksen.14 Religionspedagogen Geir Afdal velger også et dynamisk nedenfra-perspektiv. Religion både «beveger og er i bevegelse», påpeker han. «Forandring er ikke noe som kommer i tillegg til religion, religion er kjennetegnet av bevegelse.»15

Med slike tilnærminger kan religion og religiøsitet forstås vidt. Begrepet kan romme mer enn det vi vanligvis forbinder med det. Mindre bearbeidet er betydningen av begrepet «livssyn». Det betegner samvittighetsforpliktende overbevisninger, og kan brukes på minst to måter.16 I sammenstillingen «tro og livssyn» viser det til overbevisninger som ikke er religiøse i en substansiell mening, men som ansees som tilsvarende dype eller eksistensielle for den enkelte. Livssyn er altså i denne meningen noe sekulært. Begrepet kan imidlertid også være en overgripende, generell term, der ulike former for religiøse overbevisninger inngår, som når vi snakker om et «religiøst livssyn». Den kristne dagsavisen Vårt Land har for eksempel en spalte som heter Livssynsprogrammer, der både religiøse og ikke-religiøse programmer på radio og TV annonseres. I «det livssynsåpne samfunn» er det denne overgripende betydningen som brukes. Men i loven som regulerer statens forhold til religion og livssyn i samfunnet, må også livssynssamfunn defineres spesifikt, som noe som skiller det fra religiøse trossamfunn.

Med så åpne definisjoner er det med andre ord ikke så lett å si på forhånd hva tro og livssyn er, og så gå ut å finne det. I politikkutformingen møter imidlertid slike teoretiske utlegninger av hva religioner og livssyn kan være en praktisk grense: Hva skal til for at en sammenslutning skal kvalifisere til å få støtte som tros- eller livssynssamfunn? Vålerenga Fotballs supporterklubb Klanen synger gjerne «Vålerenga er min religion», men klubben vil likevel ikke kvalifisere for å motta trossamfunnsstøtte. Eksempelet er ikke ment å være flåsete; støtteordningens grenser har flere ganger blitt satt på prøve av grupperinger som søker om støtte på åpenbart useriøst grunnlag. Noen av disse tilfellene er også uttrykk for tros- og livssynspolitisk aktivisme – bevisste forsøk på å utfordre hele finansieringsordningen.17

Staten har med andre ord ikke bare ansvar for og mulighet til å bestemme rammer for utfoldelsen av tro og livssyn i samfunnet. Den må også klargjøre hva den selv mener kvalifiserer som religion og livssyn. Siden menneskerettighetene beskytter tro og livssyn spesielt, blir denne definisjonsmakten betydelig.18 Hva faller inn under denne beskyttelsen, og hvilke friheter og forpliktelser gir den – henholdsvis til staten og til hver enkelt? Å definere et språklig begrep har med andre ord langt mer enn kun akademisk interesse – i denne formuleringens lett nedsettende mening. Forståelser får konkrete følger. Begrepene våre er koblet til historien, og kan skape ny historie. Derfor vil det alltid stå strid om dem. Slik er det også med forståelsen av tro, livssyn og politikk – og måten disse møtes på i ny-begrepet «det livssynsåpne samfunn».



Strukturen i boka

Etter at jeg nå har presentert spørsmålene som skal oppta oss, og metoden, materialet og definisjonene jeg tar utgangspunkt i, begynner neste kapittel med å utforske hvor vi befinner oss i det tros- og livssynspolitiske landskapet i Norge i dag. Hvordan står det til med tro og livssyn? Hva er tallenes tale? Hvordan kan vi begynne å beskrive denne situasjonen med faglig blikk, med støtte i aktuell teori og forskning fra samfunns- og religionsvitenskapene? Dernest spør jeg hvordan vi kom hit. Hvilke endringer har skjedd i Norges troshistorie, og hvilke politiske årsaker eller følger har disse endringene hatt? Jeg ender i det jeg hevder vi kan se som overgang til et nytt tros- og livssynspolitisk regime: Den offentlige begrunnelsen for statens politikk på feltet heter nå, for første gang, «det livssynsåpne samfunn». Men hvor kom den ideen fra? I det fjerde kapittelet sporer jeg modellens grunnleggende visjon og sentrale prinsipper i utredningen som bærer begrepet som tittel, nemlig NOU 2013: 1. Etter å ha blitt vridd og vendt på og belyst gjennom flere års debatt og høringer, tas grunntrekkene av en slik livssynsåpen tros- og livssynspolitikk med inn i stortingsproposisjon 130 L som ender opp i den nye trossamfunnsloven som vedtas våren 2020. Hvilke sammenfall og forskyvninger finner vi i arkitekturen av et livssynsåpent samfunn mellom de to politiske dokumentene, og hvordan gjenspeiler de prosessene mellom og etter dem? Det er temaet i det femte kapittelet. Så, i kapittelet som følger, går jeg tettere på noen utvalgte tros- og livssynspolitiske dilemmaer og kontroverser: svømmeundervisningen, for eksempel. Men også noen av de aldri hvilende debattene om bestemte plagg og symboler må vi ta nærmere i øyesyn; det samme med livssynstjenesters nærvær i ulike offentlige sammenhenger og institusjoner. Alle disse spørsmålene kan noen ganger virke bagatellmessige, nesten pirkete. Men de reiser, som vi skal se, store prinsipielle spørsmål. Det gjør dem så interessante.

Mer enn det: Tros- og livssynspolitikken har i senere år blitt oppskalert i betydning – den har tatt om bord sikkerhetspolitiske aspekter og hensyn. Det er ikke uten grunn; religion og voldelig makt er av og til knyttet sammen. Mennesker både trakasserer og trakasseres for deres tros eller overbevisnings skyld. Men denne «sikkerhetspolitiseringen» av tro og livssyn kan også være problematisk. Den kan rette baker for smed, ved å gi tro og livssyn skylden for det som egentlig er politisk maktmisbruk,19 eller den kan bidra til å blinke ut minoriteter som spesielt mistenkelige, eller syndebukker. Det har skjedd før.

Regjeringen begrunner ny lovgivning med at det livssynsåpne samfunnet er bedre enn alternativene. Men hva er alternativene? Det ser vi på i det sjuende kapittelet. Så tar jeg for meg noen av de viktigste kritiske innvendingene som har vært reist til den nye begrunnelsen for tros- og livssynspolitikken. Kritikken kommer fra både de som vil ha mer vekt på fellesskapet (kommunitaristisk hold), og de som mener det livssynsåpne samfunn nedprioriterer den enkeltes rett til å være annerledes og gå mot strømmen (liberale og sekulære posisjoner). I det niende kapittelet drøfter jeg så endelig, med bakgrunn i kritikken som har vært reist, hva som likevel kan tale for at det er hold i utsagnet om at det livssynsåpne samfunn er «bedre».

Helt til slutt spør jeg meg om veien framover fra den situasjonen vi ser rundt oss. Er Norge nå et livssynsåpent samfunn? Og vil den livssynpolitiske modellen ha bærekraft framover?



1.  Prop. 130 L, kap. 1.1.3., 11.



2.  I denne boka bruker jeg «tros- og livssynspolitikk» i stedet for «religionspolitikk». Det er mest dekkende fordi også sekulære livssyn omfattes av den menneskerettighetsbeskyttede trosfriheten og derfor bør sees som en del av dette politikkfeltet.



3.  En nyttig framstilling av de ulike etappene i arbeidet med nye lover finnes her: https://www.stortinget.no/no/Stortinget-og-demokratiet/Arbeidet/Lovarbeidet/ (Sett 30.06. 2021).



4.  Jf. Benedict Anderson, Imagined communities: Reflections on the origin and spread of nationalism (London: Verso, 2016).



5.  Jf. Innst. 208 L (2019–2020), 2. Senterpartiet deler også målet, men understreker at «det å tilrettelegge for et livssynsåpent samfunn [har] vært et bærende prinsipp i norsk lovgivning, forvaltning og samfunnsliv – uavhengig av kirkeordning.»



6.  Samfunnsredaktør i Vårt Land, Erling Rimehaug, hadde imidlertid en kommentar i avisa den 14. juli 2012, under overskriften, «En livssynsåpen stat». Der presenterte han et resonnement som ligger nær det som ble utvalgets posisjon: «‘Livssynsåpen’ er derimot et nytt og uprøvd begrep. Det gir et signal om livssynets berettigede plass, også i det offentlige rom, men samtidig også om at det er rom for flere ulike livssyn. Staten behøver ikke å bekjenne seg til noen av dem, men betrakter dem som et gode for samfunnet». Erling Rimehaug, «En livssynsåpen stat», Vårt Land, 14. juli 2012, 3. Et A-tekst Retriever-søk gir bare ett treff på «livssynsåpent» i 2011. Det er fra Fredrikstad Blad, den 3. september, hvor ordet presenteres i forbindelse med «rom for stillhet», under overskriften «Her er ordene du må lære deg».



7.  Medialisering handler om «de langsiktige, gjensidige prosessene mellom medieendringer på den ene siden og sosiale og kulturelle endringer på den andre». Knut Lundby, Religion i medienes grep: Medialisering i Norge (Oslo: Universitetsforlaget, 2021), 11.



8.  Ann Taves, «2010 presidential address: ‘Religion’ in the humanities and the humanities in the university», Journal of the American Academy of Religion 79, nr. 2 (2011): 291: «Stipulated definitions of religion artificially stabilize our object of study and obscure what I believe we ought to be studying: the processes whereby people decide on the meaning of events and determine what matters most.»



9.  Nancy T. Ammerman, Everyday religion: Observing modern religious lives (Oxford: Oxford University Press, 2007); Sacred stories, spiritual tribes: Finding religion in everyday life (New York: Oxford University Press, 2014); Meredith B. McGuire, Lived religion: Faith and practice in everyday life (Oxford: Oxford University Press, 2008); Jeff Astley og Leslie J. Francis, Exploring ordinary theology: Everyday Christian believing and the church (Farnham: Ashgate, 2013).



10.  Nancy T. Ammerman, «2013 Paul Hanley Furfey lecture: Finding religion in everyday life», Sociology of Religion 75, nr. 2 (2014), 190–91.



11.  ibid., 190. «Looking for lived religion does mean that we look for the material, embodied aspects of religion as they occur in everyday life, in addition to listening for how people explain themselves. It includes both the experiences of the body and the mind.»



12.  Ibid., 194–95; Nancy T. Ammerman, Sacred stories, spiritual tribes: Finding religion in everyday life (New York: Oxford University Press, 2014).



13.  Jan-Olav Henriksen, «Everyday religion as orientation and transformation: A challenge to theology», Nordic Journal of Society and Religion 29, nr. 1 (2016); Religion as orientation and transformation: A maximalist theory (Tübingen: Mohr Siebeck, 2017); Representation and ultimacy: Christian religion as unfinished business (Zürich: LIT, 2020).



14.  «[R]eligions can be seen as a provider of resources that orient, transform and legitimize specific types of human practices that are symbolically mediated. These three dimensions have to be understood as closely connected, and can only be analytically distinguished from each other.» «Everyday religion as orientation and transformation: A challenge to theology», 38; jf. Religion as orientation and transformation: A maximalist theory, 90.



15.  Geir Afdal, Religion som bevegelse: Læring, kunnskap og mediering, (Oslo: Universitetsforlaget, 2020).



16.  Professor i interreligiøse studier ved Universtitet i Oslo Oddbjørn Leirvik viser at begrepet livssyn dukker opp i Brand, der Henrik Ibsen legger ordet «livssyn» i munnen til Fogden når han vil ha Brand til å reise frå bygda og ta heile sitt strenge syn på livet med seg: «Her vil ei Deres gjerning grønnes, her vil ei Deres livssyn skjønnes.» Oddbjørn Leirvik, «Islamsk humanisme som kritisk religion?» Kirke og kultur 123, nr. 2 (2019), 169.



17.  Se eksempler i NOU 2013: 1, 335–36.



18.  Religionsviteren Helge Årsheim (2014) undersøker tre områder der religionstilhørighet regulerer lovtolkning og rettigheter i Norge: 1) registrering av trossamfunn 2) konvertitter som asylsøkere og 3) diskriminerings-unntak for trossamfunn. Han finner at lokale forhold og political expediency er viktigere for å skille religion fra ikke-religion enn definisjoner i internasjonal rett. Helge Årsheim, «Legal secularism? Differing notions of religion in international and Norwegian law» (Göttingen: Vandenhoeck & Ruprecht, 2014). Den kanadiske religionssosiologen Peter Beyer viser hvordan forskjellige land styrer tros- og livssynsfeltet ved å definere dets grenser i kapittelet «Introduction: Controlling the Powers of Faith» i Sturla J. Stålsett og Oddbjørn Leirvik, The power of faiths in global politics (Oslo: Novus, 2004), 19–32.



19.  Se kritikken i William T. Cavanaugh, The myth of religious violence: Secular ideology and the roots of modern conflict (Oxford: Oxford University Press, 2009).

